Ajta aɨn Pedro, aɨ pu ɨmɨ huamaꞌacaa cujtaꞌan ɨ Jesús. Ajta jamuan huamaꞌacaa seij tɨ ajta Jesús jamuan áꞌuchaꞌacanyaꞌa. Ajta aɨn ɨ saɨj tɨ Jesús jamuan áꞌuchaꞌacanyaꞌa, aɨ pu ramuaꞌatyajcaa aɨjna tɨ nain cɨn antyujmuaꞌareeracaꞌa u teyujtaꞌa. Aɨj pu cɨn, jamuan ɨ Jesús aun aꞌutyajrupi aꞌu tɨ aꞌaráyaujtaꞌa ajna tɨ eꞌeche aɨjna ɨ tɨ tiꞌijta.
Ajta aɨn Pedro, puaꞌaque pu aꞌutyajturaa taꞌapueerta. Aj puꞌi ɨ saɨj tɨ Jesús jamuan áꞌuchaꞌacanyaꞌa, aɨ pu aꞌuréꞌenye taꞌapueerta. Aj puꞌi ayan tiraataꞌixaa aɨjna ɨ jɨitaꞌa tɨ aun tíꞌichaꞌɨ taꞌapueerta. Aj puꞌi aun yaꞌuviꞌitɨ aɨjna ɨ Pedro.
Aj puꞌi aɨn jɨitaꞌa tɨ aun tíꞌichaꞌɨ taꞌapueerta, ayaa pu aɨn ɨ Pedro tyuꞌutaꞌixaa tɨcɨn: ―¿Ni hui pacai pajta muaa huaꞌa jetze ajtyamaꞌacan aɨme ɨ mej maɨjna jamuan áꞌujhuaꞌanyaꞌa? Aj puꞌi ayan tiraataꞌixaa tɨcɨn: ―Canu hui aꞌatzu.
Eecan pu huaseeviꞌi ajnaꞌɨmɨ. Majta aɨme ɨ mej tiꞌivaɨreꞌe u teyujtaꞌa, majta aɨme ɨ maj maun tíꞌichaꞌɨ, aɨ mu auunai. Majta au mu atavaatɨmaꞌacaa aꞌu tɨ aꞌataa mej mi huaujcɨxaiteꞌen. Ajta aɨn Pedro, aɨ pu huaꞌa jamuan aꞌutyavaacaꞌa, ajta pu aɨn rucɨxaityaꞌacaa.
Meenti aɨn tɨ nain cɨn antyujmuaꞌareeracaꞌa, aɨ pu ayan tiraataihuauriꞌi aɨjna ɨ Jesús aɨjna cɨmeꞌen ɨ maj jamuan áꞌujhuaꞌanyaꞌa, ajta aɨjna cɨmeꞌen aꞌij tɨ aɨn tíꞌimuaꞌatajcaꞌa.
Jesús pu ayan tiraataꞌixaa tɨcɨn: ―Nyaa nu hui eijreꞌe tihuaꞌutaꞌixaa ɨ tyaɨte ɨ mej yan seijreꞌe iiyan chaanaca japua. Tɨꞌɨj pɨ naꞌa nu tihuáꞌamuaꞌatyajcaa huaꞌa teyujtaꞌa, nyajta nyaujna teyujtaꞌa aꞌu maj eꞌetyujsaꞌɨri aɨme ɨ mej Israel jetze ajtyamaꞌacan. Canu hui tiꞌitɨ aviitzi cɨn tyuꞌutaxajtacaꞌa.
¿Aꞌini een cɨn peyan tiꞌinyeꞌihuaꞌu? Pataꞌaj peyan tihuaꞌutaihuaꞌu paɨme ɨ mej náanamuajriꞌi. Casiꞌi, aɨ mu xaa nyaꞌu meyan ramuaꞌaree aꞌij nyej tyuꞌutaxajtacaꞌa. ―Ayaa pu Jesús tiraataꞌixaa.
Meenti saɨj tɨ huaꞌa jetze ajtyamaꞌacan ɨ maj maun tíꞌichaꞌɨ teyujtaꞌa, aa pu vejliꞌi aꞌutyavaacaꞌa. Cɨmeꞌen puꞌu ayan raanamuajriꞌi aꞌij tɨ Jesús tyuꞌutaxajtacaꞌa, aj puꞌi raꞌarajvee. Ajta ayan tiraꞌajtyaꞌaxɨ tɨcɨn: ―¿Ni tzaa ayan tiraavijteꞌe pej peyan tíꞌireꞌixaatyaꞌa paɨjna tɨ nain cɨn antyujmuaꞌaree u teyujtaꞌa?
Aj puꞌi Jesús ayan tiraataꞌixaa tɨcɨn: ―Tɨ puaꞌa nyacai tiꞌitɨj cɨn xaꞌapɨꞌɨn huarɨj nyatɨꞌɨj neyan tiraataꞌixaa, pataꞌaj hui peyan aꞌij tyuꞌutaxaj. Naꞌari cai, tɨ puaꞌa neyan xaꞌapɨꞌɨn tyuꞌutaxajtacaꞌa aꞌini een cɨn peyan naꞌarajvee.
Aj puꞌi aɨn Anás ayan tihuaꞌutaij maj raꞌanviꞌitɨn maɨjna jemi ɨ Caifás. Ajta, aɨn Jesús, aɨ pu auj anájɨꞌɨquiꞌihuacaꞌa.
Aucheꞌe pu aun rucɨxaityaꞌa aɨjna ɨ Simón, tɨ ajta iꞌi Pedro. Aj puꞌi aꞌatɨ ayan tiraataihuaꞌuriꞌi tɨcɨn: ―¿Ni tzaa ayan tiꞌayajna paj huaꞌa jetze ajtyamaꞌacan ɨ maj Jesús jamuan áꞌujhuaꞌanyaꞌa? Aj puꞌi Pedro ayan tyuꞌutaxajtacaꞌa tɨcɨn: ―Canu.
Meenti saɨj tɨ ayan ravaɨraꞌacaa ɨ tɨ nain cɨn antyujmuaꞌareeracaꞌa, aun pu aꞌutyavaacaꞌa. Aɨ pu ajta ihuaaraꞌaraꞌan pueenyaꞌa aɨjna ɨ aꞌatɨ tɨ Pedro ayan raꞌajtaveijchacaꞌa ɨ naxairaꞌan. Aj puꞌi ayan aɨn ɨ Pedro tyuꞌutaꞌixaa tɨcɨn: ―Ayej nyaꞌase nyaa nu nyaun muajeꞌeseij amɨjna jamuan aꞌu tɨ aꞌuvaatɨmee ɨ aceituuna cɨyeꞌe.
Ajtahuaꞌa pu saɨque tyuꞌutaxajtacaꞌa aɨjna ɨ Pedro tɨ nuꞌu cai ramuaꞌate aɨjna ɨ Jesús. Cɨmeꞌen puꞌu ayan tyuꞌutaxajtacaꞌa, aj puꞌi ayan huajijhuacaꞌa ɨ tyacuaaraꞌi.